
A Magyar Honvédség beszerzési rendszere és annak alkalmazhatósága a külföldi szerepvállalások során

A Magyar Honvédség feladatainak zavartalan ellátásához elengedhetetlen a működéséhez szükséges anyagok, eszközök és technikák megléte. Ezek biztosítása a központi és az intézményi gazdálkodás keretein belül valósul meg. Az ellátás rendje szerint a katonai alakulatok közép- és felső szintű irányító szervek alá vannak rendelve, akik természetbeni ellátás útján biztosítják a szükségleteik bizonyos hányadát. Azon anyagok és eszközök meglétéről, melyek nem a központi ellátás alá tartoznak, az alakulatoknak maguknak kell gondoskodnia beszerzés útján.
Egy beszerzési eljárás lefolytatásakor az első és legfontosabb a folyamat módjának meghatározása, melyet a beszerzés összértéke határoz meg. Figyelemmel kell lenni az értékhatárokra, és az azoknak megfelelő eljárásmódot kell lefolytatni. A 8 millió forint összértéket meghaladó beszerzéseket közbeszerzésnek nevezzük, melynek menetét törvény szabályozza. Magyarország nemzetközi szövetségekben (NATO, EU) való részvételével a közbeszerzési törvénynek a nemzetközi joggal is összhangban kell állnia, melynek teljes mértékben eleget is tesz és tartalmazza az eljárásokat és értékhatárokat az Európai Uniós közbeszerzések esetében. A Magyar Honvédség rendeltetéséből fakadóan különleges helyzetben van a beszerzési szabályok meghatározásánál is, hiszen egy külön kormányrendelet – előre meghatározott esetekben – felmentést ad a törvény használata alól.
A békeműveleti, és egyéb nemzetközi szerepvállalások miatt a beszerzések menete tovább bonyolódik, mivel a külföldön szolgálatot teljesítők ellátása részben itthonról történik, és számos nehézséget vet föl a honi szabályzók alkalmazása nemzetközi körülmények között. A Magyar Honvédség beszerzéseinek eljárásrendjét a fenti szempontok figyelembevételével öt csoportra osztottam a beszerzést lefolytató katonai szervezet és az áru vagy szolgáltatás beszerzésének elhelyezkedése szerint. Dolgozatom célja megvizsgálni az e kategóriák szerinti beszerzési eljárások menetét, és javaslatot tenni a folyamatok azon pontjainál, ahol a jogszabályoknak való megfelelés mellett egyszerűsíteni lehet az eljárásrendet, vagy javítani lehet az eljárások hatékonyságát, átláthatóságát.



